(16)

It-taqsimiet li ġejjin huma inseriti wara l-Artikolu 56: “TAQSIMA 14 Għajnuna għal ajruporti reġjonali Artikolu 56a Għajnuna għall-investiment għal ajruporti reġjonali 1. L-għajnuna għall-investiment għal ajruport tal-avjazzjoni se tkun kompatibbli mas-suq intern skont l-Artikolu 107(3) tat-Trattat u tkun eżentata mir-rekwiżit ta’ notifika tal-Artikolu 108(3) tat-Trattat, sakemm il-kundizzjonijiet stabbiliti f’dan l-Artikolu u f’Kapitolu I jiġu ssodisfati. 2. L-investiment ikkonċernat ma għandux jaqbeż dak li huwa meħtieġ biex jiġi akkomodat it-traffiku fuq terminu medju mistenni, abbażi ta’ previżjonijiet tat-traffiku raġonevoli. 3. L-ajruport għandu jkun miftuħ għall-utenti potenzjali kollha. Fil-każ ta’ limitazzjoni fiżika tal-kapaċità, l-allokazzjoni ssir fuq il-bażi ta’ kriterji pertinenti, objettivi, trasparenti u mhux diskriminatorji. 4. L-għajnuna ma tingħatax lil ajruport li jinsab 100 kilometru ‘l bogħod jew 60 minuta ta’ vvjaġġar bil-karozza, bix-xarabank, ferrovija jew ferrovija ta’ velocità għolja minn ajruport eżistenti minn liema jitħaddmu servizzi tal-ajru skedati, fis-sens tal-Artikolu 2(16) tar-Regolament (KE) Nru 1008/2008. 5. L-għajnuna ma tingħatax lil ajruporti bi traffiku tal-passiġġieri annwali medju ta’ aktar minn tliet miljun passiġġier matul is-sentejn finanzjarji ta’ qabel dik li fiha l-għajnuna hi effettivament mogħtija. L-għajnuna ma tkunx mistennija li tirriżulta f’żieda fit-traffiku annwali medju tal-ajruport għal iktar minn tliet miljun passiġġier fi żmien sentejn finanzjarji wara l-għoti tal-għajnuna. 6. Din l-għajnuna ma tingħatax lil ajruporti bi traffiku annwali medju ‘l fuq minn 200 000 tunnellata ta’ merkanzija matul is-sentejn finanzjarji li jippreċedu s-sena li fiha l-għajnuna tkun effettivament mogħtja. Dan ma japplikax ukoll fejn l-għajnuna tkun mistennija li twassal għal żieda tat-traffiku tal-ajruport tal-merkanzija annwali medju ‘l fuq minn 200 000 tunnellata fi żmien sentejn finanzjarji wara l-għoti tal-għajnuna. 7. L-għajnuna ma tingħatax għal rilokazzjoni tal-ajruporti eżistenti jew il-ħolqien ta’ ajruport tal-passiġġieri ġdid, inkluża l-konverżjoni ta’ mitjar eżistenti f’ajruport tal-passiġġieri. 8. L-ammont ta’ għajnuna ma jaqbiżx id-differenza bejn l-ispejjeż eliġibbli u l-introjtu operatorju tal-investiment. L-introjtu operatorju jitnaqqas mill-ispejjeż eliġibbli ex ante, abbażi ta’ tbassir raġonevoli, jew permezz ta’ mekkaniżmu ta’ rkupru. 9. L-ispejjeż eliġibbli jkunu l-ispejjeż relatati mal-investimenti fl-infrastruttura tal-ajruport, inklużi l-ispejjeż tal-ippjanar. 10. L-ammont tal-għajnuna ma jaqbiżx: (a) il-50 % tal-ispejjeż eleġibbli għal ajruporti bi traffiku tal-passiġġieri annwali medju ta’ miljun sa tliet miljun passiġġier matul is-sentejn finanzjarji ta’ qabel dik li fiha l-għajnuna hi effettivament mogħtija; (b) 75 % tal-ispejjeż eliġibbli għal ajruporti b’traffiku medju annwali ta’ passiġġieri sa miljun passiġġier matul l-aħħar sentejn finanzjarji qabel is-sena meta l-għajnuna tkun ingħatat. 11. L-intensitajiet massimi tal-għajnuna jistgħu jiġu miżjuda b’20 punt perċentwali għal ajruporti li jinsabu f’reġjuni remoti. 12. Il-paragrafi 2 u 4 ma japplikawx għal ajruporti bi traffiku tal-passiġġieri annwali medju li jasal sa 150 000 passiġġier matul is-sentejn finanzjarji ta’ qabel dik li fiha l-għajnuna hi attwalment mogħtija jekk l-għajnuna mhix mistennija tikkawża żieda fit-traffiku annwali tal-passiġġieri tal-ajruport għal aktar minn 150 000 passiġġier. Għajnuna mogħtija lil ajruporti bħal dawn għandha tkun konformi mal-paragrafu 8 jew mal-paragrafi 10 u 11. TAQSIMA 15 Għajnuna għal portijiet Artikolu 56b Għajnuna għall-investiment għal portijiet marittimi 1. L-għajnuna għall-investiment għal portijiet marittimi għandha tkun kompatibbli mas-suq intern skont l-Artikolu 107(3) tat-Trattat u tkun eżentata mir-rekwiżit ta’ notifika tal-Artikolu 108(3) tat-Trattat, sakemm il-kundizzjonijiet stabbiliti f’dan l-Artikolu u f’Kapitolu I jiġu ssodisfati. 2. L-ispejjeż eliġibbli jkunu l-ispejjeż, inklużi l-ispejjeż ta’ ippjanar, ta’ investimenti: (a) għall-kostruzzjoni, it-tibdil jew tiġdid ta’ infrastrutturi ta’ portijiet marittimi; kif ukoll (b) għall-kostruzzjoni, tibdil jew tiġdid ta’ infrastruttura ta’ aċċess fiż-żona tal-port. Dan jinkludi tħammil fiż-żona tal-port, bl-eċċezzjoni tat-tħammil ta’ manutenzjoni. 3. L-ispejjeż ta’ investiment relatati ma’ attivitajiet li ma kinux relatati mat-trasport, inklużi faċilitajiet ta’ produzzjoni industrijali attivi fil-perimetru tal-port, għall-uffiċċji jew ħwienet, kif ukoll għal superstrutturi m’għandhomx ikunu spejjeż eleġibbli. 4. L-intensità ta’ għajnuna ma taqbiżx id-differenza bejn l-ispejjeż eliġibbli u l-introjtu operatorju tal-investiment. L-introjtu operatorju jitnaqqas mill-ispejjeż eliġibbli ex ante, abbażi ta’ tbassir raġonevoli, jew permezz ta’ mekkaniżmu ta’ rkupru. 5. L-ammont massimu tal-għajnuna għall-investimenti definita fil-paragrafu 2 (a) ma jkunx aktar minn: (a) 100 % tal-ispejjeż eliġibbli fejn l-ispejjeż eliġibbli huma sa EUR 20 miljun; (b) 80 % tal-ispejjeż eleġibbli fejn l-ispejjeż eliġibbli huma iktar minn EUR 20 miljun u sa EUR 50 miljun; (c) 50 % tal-ispejjeż eleġibbli fejn l-ispejjeż eliġibbli huma iktar minn EUR 50 miljun u sa EUR 100 miljun; (d) 50 % tal-ispejjż eleġibbli fejn l-ispejjeż eliġibbli huma sa EUR 120 miljun għall-portijiet marittimi inklużi fil-pjan ta’ ħidma ta’ kuritur ta’ netwerk ewlieni kif hemm riferut fl-Artikolu 47 tar-Regolament (UE) Nru 1315/2013. L-intensità massima tal-għajnuna għall-investimenti definita fil-paragrafu 2 (b) ma taqbiżx 100 % tal-ispejjeż eliġibbli; 6. L-intensitajiet tal-għajnuna mniżżlin fil-punti (b), (c) u (d) tal-ewwel subparagrafu tal-paragrafu 5 jistgħu jiżdiedu b’10 punti perċentwali għall-investimenti li jinsabu f’żoni megħjuna li jissodisfaw il-kundizzjonijiet tal-Artikolu 107(3)(a) tat-Trattat u b’5 punti perċentwali għall-investimenti li jinstabu f’żoni megħjuna li jissodisfaw il-kundizzjonijiet tal-Artikolu 107(3)(c) tat-Trattat. 7. Kull investiment mgħejun li nbeda mill-istess benefiċjarju f’perjodu ta’ tliet snin mill-bidu tax-xogħlijiet fuq investiment megħjun ieħor, fl-istess port marittimu, jiġi meqjus bħala parti minn proġett ta’ investiment wieħed. 8. Kull konċessjoni jew inkarigu ieħor lil parti terza biex tibni, ittejjeb u/jew topera jew tikri l-infrastruttura ta’ port megħjun għandha tingħata fuq bażi kompetittiva, trasparenti, mhux diskriminatorja u mhux kondizzjonata. It-tul ta’ kull konċessjoni jew inkarigu ieħor għall-kiri jew l-operat tal-infrastruttura tal-portijiet megħjuna lil parti terza ma għandux jaqbeż iż-żmien li din il-parti terza tista’ b’mod raġonevoli tkun mistennija li tieħu biex tiġbor l-investimenti mwettqa fl-operazzjonijiet tax-xogħlijiet jew tas-servizzi flimkien ma’ redditu fuq il-kapital investit b’kunsiderazzjoni tal-investimenti meħtieġa biex jinkisbu l-objettivi kuntrattwali speċifiċi. 9. L-infrastruttura tal-portijiet megħjuna għandha tkun disponibbli għal utenti interessati fuq bażi ugwali u mhux diskriminatorja fuq termini tas-suq. 10. Għal għajnuna li ma taqbiżx il-EUR 5 miljun, l-ammont massimu ta’ għajnuna jista’ jiġi stabbilit għal 80 % tal-ispejjeż eliġibbli, alternattivament għall-metodu msemmi fil-paragrafi 4, 5 u 6. Artikolu 56c Għajnuna għall-investiment għal portijiet interni 1. L-għajnuna għall-investiment għal portijiet interni għandha tkun kompatibbli mas-suq intern skont l-Artikolu 107(3) tat-Trattat u tkun eżentata mir-rekwiżit ta’ notifika tal-Artikolu 108(3) tat-Trattat, sakemm il-kundizzjonijiet stabbiliti f’dan l-Artikolu u f’Kapitolu I jiġu ssodisfati. 2. L-ispejjeż eliġibbli għandhom ikunu l-ispejjeż, inklużi l-ispejjeż tal-ippjanar, tal-investimenti: (a) għall-kostruzzjoni jew tiġdid ta’ infrastrutturi ta’ portijiet interni; kif ukoll (b) għall-kostruzzjoni, tibdil jew tiġdid ta’ infrastruttura ta’ aċċess fiż-żona tal-port. Dan jinkludi tħammil fiż-żona tal-port, bl-eċċezzjoni tat-tħammil ta’ manutenzjoni. 3. L-ispejjeż ta’ investiment relatati ma’ attivitajiet li ma kinux relatati mat-trasport, inklużi faċilitajiet ta’ produzzjoni industrijali attivi fil-perimetru tal-port, għall-uffiċċji jew ħwienet, kif ukoll għal superstrutturi ma għandhomx ikunu eleġibbli. 4. L-ammont ta’ għajnuna ma għandux jaqbeż id-differenza bejn l-ispejjeż eliġibbli u l-introjtu operatorju tal-investiment. L-introjtu operatorju għandu jitnaqqas mill-ispejjeż eliġibbli ex ante, abbażi ta’ tbassir raġonevoli, jew permezz ta’ mekkaniżmu ta’ rkupru. 5. L-intensità massima tal-għajnuna ma għandhiex taqbeż il-100 % tal-ispejjeż eliġibbli. 6. Kull investiment inizjali megħjun li nbeda mill-istess benefiċjarju f’perjodu ta’ [tliet] snin mill-bidu tax-xogħlijiet fuq investiment megħjun ieħor fl-istess port intern, jiġi meqjus bħala parti minn proġett ta’ investiment wieħed. 7. Kull konċessjoni jew inkarigu ieħor lil parti terza biex tibni, ittejjeb u/jew topera jew tikri l-infrastruttura ta’ port megħjun għandha tingħata fuq bażi kompetittiva, trasparenti, mhux diskriminatorja u mhux kondizzjonata. It-tul ta’ kull konċessjoni jew inkarigu ieħor għall-kiri jew l-operat tal-infrastruttura tal-portijiet megħjuna lil parti terza ma għandux jaqbeż iż-żmien li din il-parti terza tista’ b’mod raġonevoli tkun mistennija li tieħu biex tiġbor l-investimenti mwettqa fl-operazzjonijiet tax-xogħlijiet jew tas-servizzi flimkien ma’ redditu fuq il-kapital investit b’kunsiderazzjoni tal-investimenti meħtieġa biex jinkisbu l-objettivi kuntrattwali speċifiċi. 8. L-infrastruttura tal-portijiet megħjuna għandha tkun disponibbli għal utenti interessati fuq bażi ugwali u mhux diskriminatorja fuq termini tas-suq. 9. Għal għajnuna li ma taqbiżx iż--EUR 2 miljun, l-ammont massimu ta’ għajnuna jista’ jiġi stabbilit għal 80 % tal-ispejjeż eliġibbli, alternattivament għall-metodu msemmi fil-paragrafi 4 u 5.”